ສະມາຄົມຫວຽດນາມ-ອາເມລິກາພົບປະກັບອົງການອະດີດນັກຮົບອາເມລິກາ
ສະມາຄົມ ຫວຽດນາມ - ອາເມລິກາ (ພາບ: PH)
ວັນທີ 3/2, ຢູ່ ຮ່າໂນ້ຍ, ສະມາຄົມ ຫວຽດນາມ - ອາເມລິກາ, ສັງກັດສະຫະພັນບັນດາອົງການຈັດຕັ້ງມິດຕະພາບ ຫວຽດນາມ ໄດ້ພົບປະກັບຄະນະສະມາຊິກ ອົງການອະດີດນັກຮົບອາເມລິກາເຂົ້າຮ່ວມສົງຄາມຢູ່ຫວຽດນາມ (VVA) ໂດຍທ່ານນາງ Marsha Lynn Four, ຮອງປະທານທົ່ວປະເທດຂອງອົງການນີ້ເປັນຫົວໜ້າຄະນະ, ມາ ຫວຽດນາມແຕ່ວັນທີ 3-23/2. ໃນການຢ້ຽມຢາມຄັ້ງນີ້, ອົງການອະດີດນັກຮົບອາເມລິກາເຂົ້າຮ່ວມສົງຄາມຢູ່ຫວຽດນາມ ຈະມອບໃຫ້ ຫວຽດນາມຂໍ້ມູນຂ່າວສານ, ເອກະສານທີ່ກ່ຽວຂ້ອງເຖິງທະຫານປົດປ່ອຍ 600 ຄົນ ທີ່ເສຍສະຫຼະຊີວິດໃນສົງຄາມ. ທີ່ການພົບປະ, ທ່ານ ຫງວຽນເຕິມຈ໋ຽນ, ປະທານສະມາຄົມ ຫວຽດນາມ - ອາເມລິກາ ຖືວ່າ: ລາຍການ “ຂໍ້ລິເລີ່ມອະດີດນັກຮົບ“ ຂອງອົງການອະດີດນັກຮົບອາເມລິກາເຂົ້າຮ່ວມສົງຄາມຢູ່ຫວຽດນາມ ໄດ້ປະກອບສ່ວນຊຸກຍູ້ຄວາມເຂົ້າອົກເຂົ້າໃຈເຊິ່ງກັນແລະກັນໃນວິວັດແຫ່ງການໄກ່ເກ່ຍປອງດອງ, ສ້າງການພົວພັນເປັນປົກກະຕິ, ພັດທະນານ້ຳໃຈມິດຕະພາບ ແລະ ການຮ່ວມມືລະຫວ່າງລັດຖະບານ ແລະ ປະຊາຊົນສອງປະເທດ. ທ່ານ ຫງວຽນເຕິມຈ໋ຽນໃຫ້ຂໍ້ສັງເກດວ່າ, ບັນຫາຜົນຮ້າຍຢ້ອນຫຼັງຈາກສົງຄາມຂອງຫວຽດນາມ ຍັງໜັກໜ່ວງຢູ່, ຕ້ອງການໄດ້ຮັບການໜູນຊ່ວຍ, ຊ່ວຍເຫຼືອທັງດ້ານວັດຖຸ ແລະ ຈິດໃຈຈາກເພື່ອນມິດສາກົນ. ເມື່ອບັນຫານີ້ໄດ້ຮັບການແກ້ໄຂເປັນຢ່າງດີ, ຈະປະກອບສ່ວນສ້າງຄວາມໄວ້ເນື້ອເຊື່ອໃຈ, ເພີ່ມທະວີຄວາມມິດຕະພາບລະຫວ່າງປະຊາຊົນສອງປະເທດ, ປະກອບສ່ວນປັບປຸງ, ຊຸກຍູ້ ແລະ ເພີ່ມທະວີການພົວພັນ ຫວຽດນາມ - ອາເມລິກາໃນໄລຍະຈະມາເຖິງ. ທ່ານ ຫງຽນເຕິມຈ໋ຽນ ຫວັງວ່າການພົວພັນລະຫວ່າງ ຫວຽດນາມ - ອາເມລິກາ ແລະ ອົງການອະດີດນັກຮົບອາເມລິກາເຂົ້າຮ່ວມສົງຄາມຢູ່ຫວຽດນາມ ຈະສືບຕໍ່ເປັນຂົວເຊື່ອມຕໍ່, ປະກອບສ່ວນຊຸກຍູ້ການພົວພັນລະຫວ່າງສອງປະເທດໃຫ້ພັດທະນາ.
(ແຫຼ່ງຄັດຈາກ VOV)